Seks saker det blir krangling om

Nå skal Arbeiderpartiet finne sine samarbeidspartnere.

Publisert Publisert 16. september 2015

Denne artikkelen er over fem år gammel

Ondag ble det klart at Arbeiderpartiet og KrF vil starte byrådsforhandlinger i Bergen. Nå er spørsmålet hvilke andre partier som blir med, og hva som blir de store, vanskelige sakene å forhandle om.

Brif har plukket ut seks slike saker.

Vi tar utgangspunkt i at fire partier kan delta i forhandlingene: Arbeiderpartiet, SV, KrF og Venstre. De kommer ikke alle til å sitte i det samme byrådet, men ulike sammensetninger kan være aktuelle. Trolig blir det enten Arbeiderpartiet, SV og KrF eller Arbeiderpartiet, KrF og Venstre.

Miljøpartiet De Grønne blir trolig ikke del av et byråd, de står sannsynligvis for langt fra de andre — særlig Arbeiderpartiet. Derfor er de ikke med i denne oversikten.

1. Bybanen over Bryggen

Bybanen Bryggen.jpg

Arbeiderpartiet har gått til valg på raskere bane i tunnel.

SV, KrF og Venstre ønsker seg alle bybane over Bryggen.

Det er tre mot én når bybane kommer opp på forhandlingsbordet. Tidligere har vi i Brif spådd at Bybanen vil ende opp med å gå over Bryggen på grunn av dette, men etter det overraskende gode valgresultatet for Arbeiderpartiet er vi ikke så sikre lenger.

De kan egentlig velge og vrake i samarbeidspartnere, derfor har ikke småpartiene lenger så gode kort på hånden.

SV lar seg nok lokke til å endre standpunkt hvis de får ordførerposten. KrFs Dag Inge Ulstein kan nok være tilbøyelig til å endre standpunkt dersom det gir en ekstra byrådspost eller to.

Erlend Horn og Venstre har imidlertid lenge vært kritiske til Arbeiderpartiet, også i bybanesaken. Før sommeren uttalte Horn at Bybanen var Venstres viktigste sak i dette valget.

2. Sprøyterom

Versjon1 Sproyterom.jpg

De siste årene har KrF alene stoppet en innføring av sprøyterom i Bergen. Dette er en prinsippsak for partiet, som mener sprøyterom legaliserer misbruk av narkotika. Nei til sprøyterom har vært et ultimatum i forhandlingene med Høyre og Frp. Nå møter de tre andre partier som har kritisert KrFs linje i årevis. Det er derfor ekstremt lite sannsynlig at KrF vil få gehør for sitt syn i forhandlinger.

3. Privatisering

Privatisering.jpg

SV og store deler av fagbevegelsen har gjort det til en hovedsak å stoppe privatiseringen og konkurranseutsettingen av kommunale tjenester. Ap er ikke så bastante, men må stå på fagbevegelsens side og vil særlig minske bruken av private vikarbyråer.

På den andre siden står KrF og Venstre. Førstnevnte er svært positive til ideelle organisasjoner, mens det andre er svært positive til privatisering generelt. Begge partiene vil ha problemer med å fjerne de private ordningene som finnes i Bergen i dag.

4. Privatskoler

Skolene for mot.jpg

Venstre er kanskje det partiet i en sannsynlig koalisjon som er mest for at private skal få drive skoler. Partiet vil la private bygge og leie ut skolebygg der det er hensiktsmessig. De ønsker også flere friskoler.

KrF er langt på vei enig med Venstre, men Ulsteins parti er mer opptatt av de religiøse skolene.

Både SV og Arbeiderpartiet er i utgangspunktet svært skeptiske til private skoler.

5. Veibygging

Veiene for mot.jpg

Dette blir neppe et stort konflikttema i forhandlingene, men det kan føre til mye diskusjon senere i samarbeidet. Både Venstre og SV har det klart i programmet at de mener kollektivtilbud må prioriteres før veiutbygging. Også KrF heller tydelig mot å vektlegge kollektivtilbud tyngst. Arbeiderpartiet vil på sin side også prioritere en ringvei, som leder biltrafikken utenom sentrum, og vil bygge tunnel fra Arna til Fjøsanger-området.

6. Ordførerkjedet

OrdforerHVEMBLIR.jpg

Dersom Ap velger å samarbeide med SV og KrF, er det svært sannsynlig at byens neste ordfører heter Oddny Miljeteig (SV). Bytter du ut SV med Venstre, derimot, er ikke svaret like åpenbart.

Aps ordførerkandidat, Marte Mjøs Persen, er nok tiltenkt en mer sentral rolle som byråd. Der vil hun ha mer reell makt.

Marita Moltu fra KrF har blitt lansert som aktuell for ordførerkjedet, men det er problemer med å velge henne også. Hvorfor skal Ap gi to byrådsposisjoner og ordførerposten til KrF?

Dag Inge Ulstein vil nok aller helst ha to byrådsposter, og Venstre vil nok protestere dersom KrF blir belønnet ekstra. Hvorfor skal de få mer, når de to partiene er omtrent like store?

Publisert Publisert: 16. september 2015 14:56 Oppdatert: 17. september 2015 09:22